นายกรัฐมนตรี โชว์ฝีมือช่างตัดผม เชิญชวนผู้มีรายได้น้อยเข้ารับการฝึกอาชีพ ก่อนพบทีมฟุตบอลโรงเรียนกรุงเทพคริสเตียนวิทยาลัยชื่นชมคว้าแชมป์ฟุตบอลเยาวชนโลก
นายกรัฐมนตรี โชว์ฝีมือช่างตัดผม เชิญชวนผู้มีรายได้น้อยเข้ารับการฝึกอาชีพ ก่อนพบทีมฟุตบอลโรงเรียนกรุงเทพคริสเตียนวิทยาลัยชื่นชมคว้าแชมป์ฟุตบอลเยาวชนโลก

ก่อนการประชุมคณะรัฐมนตรี รัฐมนตรีว่าการกระทรวงศึกษาธิการ นำคณะเข้าพบพลเอก ประยุทธ์ จันทร์โอชา นายกรัฐมนตรี เพื่อนำเสนอโครงการพัฒนาครูรูปแบบครบวงจร  หรือโครงการคูปองพัฒนาครูครบวงจร ที่เป็นการเปิดโอกาสให้ครูสามารถเลือกหลักสูตรที่จะเข้าฝึกอบรมได้ตามความต้องการและความเหมาะสม ซึ่งภายหลังดำเนินการสามารถลดงบประมาณที่ใช้ดำเนินโครงการ สร้างเครือข่ายวิชาการของครู เกิดข้อมูลการพัฒนาครูทั้งประเทศ สามารถวางแผนการพัฒนาในภาพรวมได้  นายกรัฐมนตรี กล่าวว่าโครงการนี้ถือเป็นส่วนหนึ่งที่สะท้อนให้เห็นการปฏิรูปการศึกษาของประเทศ ที่ไม่ใช่เรื่องง่ายเพราะจำเป็นต้องทำทั้งระบบ จึงต้องใช้เวลา ซึ่งรัฐบาลก็พยายามขับเคลื่อนให้ทุกอย่างเกิดการปฏิรูปไปพร้อมกัน  ขณะที่กระทรวงแรงงานได้ประชาสัมพันธ์ โครงการผู้มีรายได้น้อยที่ลงทะเบียนสวัสดิการแห่งรัฐ โดยผู้เข้ารับการฝึกสามารถดูตำแหน่งงานที่ตลาดมีความต้องการและขาดแคลนได้ที่ตู้งาน จ็อบบ็อก  และเข้าฝึกอาชีพช่างเอนกประสงค์หรือช่างชุมชน ที่มีถึง 58 หลักสูตร
 
นายกรัฐมนตรี กล่าวว่าโครงการนี้คือการปฏิรูประบบแรงงาน ให้ผู้มีรายได้น้อย สามารถมีช่องทางในการสร้างศักยภาพ  สร้างรายได้ ทั้งนี้เป็นห่วงด้านความปลอดภัย สำหรับช่างชุมชนที่ผ่านการฝึกจะต้องมีใบรับรองเพื่อยืนยันตัวตนและความสารถ นายกรัฐมนตรียังได้ทดลองฝึกอาชีพเป็นช่างตัดผมชาย พร้อมกล่าวว่า ได้ตัดผมประจำอยู่แล้วสมัยที่เป็นทหาร
 
นายกรัฐมนตรี ยังได้ชมนิทรรศการปฏิบัติการถ้ำหลวงวาระโลก ของกระทรวงวัฒนธรรม ระหว่างวันที่ 22 สิงหาคม ถึง 9 กันยายน 2461 ที่สยามพารากอน โดยเป็นการจัดแสดงข้อมูลภาพเหตุการณ์การช่วยชีวิต 13 นักฟุตบอลหมูป่าอะคาเดมี ที่ติดอยู่ในวนอุทยานถ้ำหลวง ขุนน้ำนางนอน  ส่วนการจัดสร้างภาพยนตร์เกี่ยวกับเหตุการณ์ที่เกิดขึ้นอยากให้โอกาสกับผู้สร้างในประเทศไทยก่อน โดยเนื้อหาต้องสอดแทรกสาระความรู้เข้าไปด้วย

จากนั้น นายกรัฐมนตรี ได้พบกับหัวหน้าผู้ฝึกสอนและนักฟุตบอลทีมเยาวชนโรงเรียนกรุงเทพคริสเตียนวิทยาลัย อายุไม่เกิน 15 ปี ที่ไปคว้าแชมป์ ฟุตบอลเยาวชนโลกที่ประเทศนอเวย์ จากการการแข่งขัน 130 ทีม จาก 10  ประเทศทั่วโลก ทั้งนี้ นายกรัฐมนตรีชื่นชมกับการได้แชมป์ครั้งนี้  ที่สร้างชื่อเสียงให้กับประเทศ  พร้อมขอให้เยาวชนทุกคนรู้จักวางอนาคต โดยเฉพาะการศึกษาและอาชีพ ดูความต้องการของตลาดงานและเลือกศึกษาด้านอาชีวะ เพราะมีความต้องการแรงงานจำนวนมาก